《范宰见寄游草堂谁谓渔盐市之什辄同赋一篇不》
宋代·林亦之

谁谓鱼盐市，乃枉大夫轩。
既登云霞观，更寻薜萝村。
松枝何夹道，萱草况当门。
借问阿谁家，此为故人园。
倚竹坐半日，论诗到初根。
愧无扪虱姿，敢辱辍鸾言。
劳劳青衫客，莽莽红尘奔。
所至有山水，何曾解讨论。
君侯食肉相，杞菊为心魂。
一县固多事，终朝如山樊。
行旌遇佳胜，呼宾罗芳尊。
有此幽寂趣，从容以剸繁。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。